Peter Skaarup (DF), 2008-05-20:
Men det er ikke takket være Det Radikale Venstre.
Opgaven blev vanskeliggjort af, at der, da man åbnede grænserne, ikke var nogen, der havde sat sig ned og vurderet, hvad det ville betyde for vores kriminalitetspolitik, hvad det ville betyde for vores socialpolitik, vores sundhedspolitik, vores boligpolitik og alle de andre politikområder, når man åbnede grænsen for så mange mennesker på så kort tid.
Det er i virkeligheden vores udfordring i dag.
Det er derfor, vi siger: Hvis ikke man vil indrette sig under de vilkår, vi har i Danmark, herunder lovgivningen, jamen så hører man ikke hjemme i Danmark, så skal man udvises.
Jeg tror, at vi er mange, der har en formodning om, at der, på trods af den nødvendige opstramning af udlændingepolitikken, som Dansk Folkeparti og regeringen har stået bag siden 2001, fortsat har været en kedelig udvikling i antallet af lovovertrædelser begået af personer med anden baggrund end dansk.
Den formodning bekræftes umiddelbart af oplysninger fra Danmarks Statistik, der påviser, at antallet af ubetingede domfældelser ved retterne er stigende for personer af ikkevestlig oprindelse.
De tal dækker i særdeleshed over en stor stigning for så vidt angår voldsforbrydelser - den personfarlige kriminalitet, som vi i det her samfund skal gøre alt for at bekæmpe.
Samtidig har vi for personer af ikkevestlig oprindelse kunnet konstatere en meget stor stigning på 34,9 pct. i antallet af strafferetlige afgørelser, der har ført til tiltalefrafald, mens antallet af personer af dansk oprindelse, der har fået tiltalefrafald, at faldet med 8,4 pct.
Gennem undersøgelser af kriminalitetsbilledet i det hele taget i slutningen af 90'erne og i begyndelsen af 2000 og fremefter er man blevet gjort bekendt med, at der i det mindste på daværende tidspunkt var tale om meget store indbyrdes forskelle mellem de forskellige indvandrergruppers kriminalitet.
Således viste en undersøgelse foretaget af Rockwool Fondens forskningsenhed, at en femtedel af de 16-18-årige libanesere havde fået en dom for overtrædelse af straffeloven, og at i omegnen af 10 pct. af de tilsvarende somaliere, tyrkere, og iranere også var blevet dømt for overtrædelse af straffeloven.
Derimod påviste undersøgelsen lav kriminalitetshyppighed for eksempelvis vietnamesere med bopæl i Danmark.
De tal illustrerer for os i Dansk Folkeparti at se, at Danmark har et alvorligt og stigende problem med voldelige og i særdeleshed unge indvandrere.
Det er et problem, som vi i Danmark ikke er alene om; det er et problem, som er større i Sverige og Norge, formentlig på grund af den lempeligere udlændingepolitik, der føres i de to lande.
Men problemet skal afhjælpes.
Det er en bunden opgave for os politisk, det er en bunden opgave for de myndigheder, der har med det at gøre i det daglige, at lave forebyggende arbejde, så vi undgår kriminalitet, og sikre, at der falder en straf, når der begås kriminalitet af den her karakter.
Det er jo også et problem for de indvandrere, der opfører sig ordentligt i Danmark, ikke laver kriminalitet, gerne vil integreres, gerne vil ud på arbejdsmarkedet.
De mennesker er måske dem, der skades allermest, når det viser sig, at der er en gruppe indvandrere, der ikke vil opføre sig ordentligt og begår kriminalitet gang på gang.
Så det er en bunden opgave, og det er noget, vi skal forholde os til politisk, og derfor er det selvfølgelig også noget, vi skal diskutere her i Folketinget.
Det er det, Dansk Folkeparti har taget initiativ til i dag.